
                        BIROUL PERMANENT AL CAMEREI DEPUTAŢILOR

Vă înaintăm, alăturat, raportul suplimentar asupra proiectului de Lege privind constituirea Rezervaţiei arheologice Dacia (Grădiştea Muncelului-Cioclovina-Căpâlna), retrimis Comisiei în vederea reexaminării şi depunerii unui nou raport, cu adresa nr. PL.x.42 din 10 februarie 2009. 

PREŞEDINTE

SULFINA BARBU

 Comisia pentru administraţie publică, amenajarea teritoriului şi echilibru ecologic

R A P O R T   S U P L I M E N T A R

asupra proiectului de Lege privind constituirea Rezervaţiei arheologice Dacia (Grădiştea Muncelului-Cioclovina-Căpâlna)

În şedinţa Plenului Camerei Deputaţilor din data de 10 februarie 2009, în temeiul art.70 din Regulamentul Camerei Deputaţilor, republicat, s-a hotărât retrimiterea proiectului de Lege privind constituirea Rezervaţiei arheologice Dacia (Grădiştea Muncelului-Cioclovina-Căpâlna) (PLx.42/2009), Comisiei pentru administraţie publică, amenajarea teritoriului şi echilibru ecologic sesizată în fond, în vederea reexaminării şi depunerii unui nou raport.

Pentru acest proiect de lege s-a întocmit raportul nr.26/2185 din 10.11.2008, prin care s-a propus adoptarea acestuia cu modificări şi completări.

La întocmirea prezentului raport Comisia a avut în vedere:

· avizul favorabil, cu observaţii şi propuneri, al Consiliului Legislativ (nr.1209/14.09.2007);

· avizul favorabil al Comisiei pentru pentru industrii şi servicii (nr.23/2938/2008);

· avizul favorabil al Comisiei pentru cultură, arte, mijloace de informare în masă (nr.30/510/05.03.2008);

· avizul negativ al Comisiei juridice, de disciplină şi imunităţi (nr.PL.x42/26.02.2008);

· punctul negativ al Guvernului comunicat cu adresa nr.2744/22.10.2007.

Proiectul de lege are ca obiect de reglementare constituirea Rezervaţiei arheologice Dacia (Grădiştea Muncelului-Cioclovina-Căpâlna), ca zonă de importanţă naţională şi internaţională cu patrimoniu arheologic, naturalistic, etnografic şi imaterial care va cuprinde partea central-vestică a României şi care necesită clarificarea unor aspecte privind statutul multiplu al zonei cuprinse astăzi în Parcul Natural Grădiştea Muncelului-Cioclovina precum şi statutul cetăţilor dacice. 

Comisia propune Plenului Camerei Deputaţilor, respingerea proiectului de lege întrucât zona respectivă se suprapune în mare parte peste Parcul Natural Grădiştea Muncelului-Cioclovina, parc desemnat prin Hotărârea Guvernului nr. 230/2003 privind delimitarea rezervaţiilor biosferei, parcurilor naţionale şi parcurilor naturale şi constituirea administraţiilor acestora, act normativ emis în baza legii speciale ce reglementează acest domeniu. Totodată, în vederea promovării acestei iniţiative legislative, era necesară realizarea, în prealabil, a unor studii de impact, studii de fezabilitate corelate cu situaţia actuală la nivelul unităţilor administrativ – teritoriale, precum şi cu perspectivele de dezvoltare ale zonei. 

Măsurile de protecţie a bunurilor de patrimoniu arheologic din zonă nu sunt corelate cu actele normative în materie (Legea nr. 422/2001 privind protejarea monumentelor istorice , republicată, respectiv cu Legea nr. 182/2000 privind protejarea patrimoniului cultural naţional mobil, cu modificările şi completările ulterioare), iar sintagmele de “rezervaţie arheologică” şi “obiectiv istoric” nu sunt reglementate în legislaţia naţională. 

În ceea ce priveşte înfiinţarea Administraţia Rezervaţiei, instituţie publică,  finanţată de la bugetul de stat şi aflată în subordinea mai multor ordonatori principali de credite, acest lucru nu poate fi posibil până la reglementarea statutului juridic al acestei instituţii, precum şi a atribuţiilor pe care aceasta ar urma să le aibă. 

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată.
La dezbaterile care au avut loc în şedinţa comisiei din 25.02.2009 au participat, în conformitate cu art. 54 şi art.55 din Regulamentul Camerei Deputaţilor, republicat, în calitate de invitaţi, domnii: Dan Cârlan, secretar de stat în Ministerul Mediului, Vasile Timiş, secretar de stat şi Mircea Angelescu, director general în Ministerul Culturii, Cultelor şi Patrimoniului Naţional.

La lucrările comisiei au fost prezenţi 22 deputaţi, din totalul de 31 membri ai comisiei.

Raportul suplimentar de respingere al comisiei a fost adoptat cu 18 voturi pentru şi 4 abţineri.

Proiectul de lege a fost adoptat de Senat în şedinţa din 6 februarie 2008.


Camera Deputaţilor este Cameră decizională, potrivit prevederilor art. 75, din Constituţia României, republicată şi ale art.92 din Regulamentul Camerei Deputaţilor, republicat. 

     SECRETAR, 

  
    SULFINA BARBU

                                                                  MIHAI CRISTIAN APOSTOLACHE

